РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/46-25

24. март 2025. године

Б е о г р а д

ЗАПИСНИК

24. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,ОДРЖАНЕ 24. МАРТА 2025. ГОДИНЕ

Седница је почела у 11,10 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Светлана Милијић, Никола Радосављевић, Тијана Давидовац, Ненад Крстић, Акош Ујхељи, Војислав Вујић, Ило Михајловски, Бранко Павловић и Душан Никезић.

Седници су присуствовали заменици чланова Одбора: Јасмина Палуровић и Снежана Пауновић (заменик Душана Бајатовића).

Седници је присуствовао и народни посланик Братимир Васиљевић.

Седници нису присуствовали чланови Одбора: Пеђа Митровић, Мирослав Алексић, Ненад Митровић, Владимир Јелић, нити њихови заменици.

На предлог председника, Одбор је, већином гласова (10 за, један уздржан), утврдио следећи:

Д н е в н и р е д:

1. Разматрање Извештаја Радне групе за утврђивање испуњености услова у поступку предлагања кандидата за избор председника Комисије за контролу државне помоћи;

2. Разговор са кандидатима за избор председника Комисије за контролу државне помоћи;

3. Утврђивање Листе кандидата за избор председника Комисије за контролу државне помоћи.

4. Разговор са кандидатом за избор председникa Савета Државне ревизорске институције;

5. Утврђивање Предлога одлуке о избору председника Савета Државне ревизорске институције;

6. Утврђивање Предлога одлуке о престанку функције председника Савета Државне ревизорске институције.

Пре преласка на рад по утврђеном дневном реду, Одбор је, већином гласова (10 за, један уздржан), без примедби, усвојио записнике са 20, 22. и 23. седнице Одбора.

**ПРВА ТАЧКА ДНЕВНОГ РЕДА: Разматрање Извештаја Радне групе за утврђивање испуњености услова у поступку предлагања кандидата за избор председника Комисије за контролу државне помоћи**

Председник Одбора подсетио је чланове да је Одбор на седници одржаној 28. фебруара ове године донео Одлуку о образовању Радне групе за утврђивање испуњености услова у поступку предлагања кандидата за избор председника Комисије за контролу државне помоћи, у саставу: Јасмина Палуровић, председник, Светлана Милијић, Ненад Крстић и Пеђа Митровић, чланови, као и да је ова радна група 19. марта одржала састанак на ком је извршила преглед пријава и констатовала да су на јавни конкурс пристигле две благовремене пријаве, о чему је поднела Извештај Одбору на разматрање и одлучивање.

Јасмина Палуровић, председник Радне групе, известила је чланове Одбора да су на јавни конкурс за избор председника Комисије за контролу државне помоћи пристигле две пријаве, да су пријаве поднели следећи кандидати: Драгица Јорговић, дипломирани правник, и Јасмина Трифуновић, дипломирани економиста, као и да је Радна група утврдила да су обе пријаве поднете благовремено и да оба кандидата испуњавају услове за учешће у даљем поступку избора.

У дискусији поводом ове тачке дневног реда учествовали су: Душан Никезић, Снежана Пауновић, Верољуб Арсић и Ненад Крстић.

Одбор је, на предлог председника, већином гласова **(12 за, против један), прихватио Извештај Радне групе** за утврђивање испуњености услова у поступку предлагања кандидата за избор председника Комисије за контролу државне помоћи**.**

**ДРУГА ТАЧКА ДНЕВНОГ РЕДА: Разговор са кандидатима за избор председника Комисије за контролу државне помоћи**

Одбор је, у складу са чланом 203. Пословника Народне скупштине, с обзиром на то да је кандидат Јасмина Трифуновић одустала од кандидатуре, обавио разговор са кандидатом, тако што се кандидат представио члановима Одбора.

**ТРЕЋА ТАЧКА ДНЕВНОГ РЕДА: Утврђивање Предлога Листе кандидата за избор председника Комисије за контролу државне помоћи**

Председник Одбора подсетио је чланове Одбора на законске одредбе којима је уређен поступак избора председника Комисије за контролу државне помоћи.

На основу члана 12. ст. 2. и 3. Закона о контроли државне помоћи („Службени гласник РС“, број 73/19) и члана 203. Пословника Народне скупштине („Службени гласник РС“, број 20/12-пречишћен текст), Одбор за финансије, републички буџет и контролу трошења јавних средстава, на седници одржаној 24. марта 2025. године утврдио је, већином гласова (12 за, један против), Листу кандидата за избор председника Комисије за контролу државне помоћи, коју доставља Народној скупштини на разматрање и одлучивање.

*П Р Е Д Л О Г*

На основу члана 12. ст. 2. и 3. Закона о контроли државне помоћи („Службени гласник РС“, број 73/19) и члана 203. Пословника Народне скупштине („Службени гласник РС“, број 20/12 - Пречишћен текст), Одбор за финансије, републички буџет и контролу трошења јавних средстава је, у својству овлашћеног предлагача, на седници одржаној 24. марта 2025. године одлучио да Народној скупштини поднесе

**ЛИСТУ КАНДИДАТА**

**ЗА ИЗБОР ПРЕДСЕДНИКА КОМИСИЈЕ**

**ЗА КОНТРОЛУ ДРЖАВНЕ ПОМОЋИ**

Утврђује се листа од једног кандидата за избор председника Комисије за контролу државне помоћи.

Кандидат за избор председника Комисије за контролу државне помоћи, на период од пет година, је:

1. Драгица Јорговић.

За представника предлагача на седници Народне скупштине одређен је Верољуб Арсић, председник Одбора.

**ЧЕТВРТА ТАЧКА ДНЕВНОГ РЕДА: Разговор са кандидатима за избор председника Савета Државне ревизорске институције**

Верољуб Арсић је подсетио чланове Одбора да је на 23. седници, одржаној 28. фебруара ове године покренут поступак за избор председника Савета Државне ревизорске институције, с обзиром на то да је 10. фебруара Душку Пејовићу, досадашњем председнику Савета, функција престала пре истека рока на који је изабран због испуњења услова за пензију, сагласно члану 21. Закона о Државној ревизорској институцији.

Сходно одрадбама чл. 19. и 20. Закона о Државној ревизорској институцији, којима је прописано да председника, потпредседника и чланове Савета бира и разрешава Народна скупштина, на предлог надлежног радног тела Скупштине, на период од пет година, с тим да изабрани чланови могу бити изабрани највише два пута, Одбор за финансије, републички буџет и контролу трошења јавних средстава упутио је допис 11 број 02-361/25 посланичким групама у Народној скупштини, са позивом да у року од 15 дана, предложе у писаној форми кандидате за избор председника Савета Државне ревизорске институције, који се бира на период од пет година.

До наведенг рока писани предлог за кандидата за председника Савета, са биографијом и изјавом о прихватању кандидатуре и о испуњавању услова, доставила је Посланичка група АЛЕКСАНДАР ВУЧИЋ – Србија не сме да стане, која је предложила Ивицу Гавриловића као кандидата за председника Савета.

Члановима Одбора je достављен предлог, са биографијом кандидата, доказима о испуњавању услова утврђених Законом о Државној ревизорској институцији и изјавом о прихватању кандидатуре.

Позван је предложени кандидат на данашњу седницу Одбора како би се обавио и разговор с њима, у складу са чланом 203. Пословника НС, који се представио члановима Одбора.

У дискусији поводом ове тачке дневног реда су учествовали: Душан Никезић, Бранко Павловић, Никола Радосављевић и Светлана Милијић.

**ПЕТА ТАЧКА ДНЕВНОГ РЕДА: Утврђивање Предлога одлуке о избору председника Савета Државне ревизорске институције**

У дискусији поводом ове тачке дневног реда су учествовали: Душан Никезић, Бранко Павловић, Верољуб Арсић, Снежана Пауновић, Ненад Крстић, Војислав Вујић и Никола Радосављевић.

Одбор за финансије, републички буџет и контролу трошења јавних средстава, на 24. седници одржаној 24. марта 2025. године, на основу члана 19. став 1. Закона о Државној ревизорској институцији („Службени гласник РС“, бр. 101/05, 54/07, 36/10 и 44/18 - др. закон), члана 55. и члана 203. став 3. Пословника Народне скупштине („Службени гласник РС“, број 20/12 – пречишћен текст), већином гласова (11 за, двоје није гласало), утврдио је Предлог одлуке о избору председника Савета Државне ревизорске институције.

*П Р Е Д Л О Г*

На основу члана 19. став 1. Закона о Државној ревизорској институцији („Службени гласник РС“, бр. 101/05, 54/07, 36/10 и 44/18- др закон) и члана 8. став 1. Закона о Народној скупштини (“Службени гласник РС“, број 9/10),

Народна скупштина Републике Србије, на \_\_\_ седници \_\_\_\_\_\_ редовног заседања у 2025. години, одржаној \_\_\_\_\_\_\_\_\_\_\_ 2025. године, донела је

**О Д Л У К У**

**О ИЗБОРУ ПРЕДСЕДНИКА САВЕТА ДРЖАВНЕ РЕВИЗОРСКЕ ИНСТИТУЦИЈЕ**

**I**

За председника Савета Државне ревизорске институције бира се Ивица Гавриловић, на период од пет година.

За представника предлагача на седници Народне скупштине одређен је Верољуб Арсић, председник Одбора.

**ШЕСТА ТАЧКА ДНЕВНОГ РЕДА: Утврђивање Предлога одлуке о престанку функције председника Савета Државне ревизорске институције**

Председник Одбора подсетио је чланове одбора да је Законом о Државној ревизорској институцији прописано, између осталог: да председника Савета Државне ревизорске институције бира и разрешава Народна скупштина, на предлог надлежног радног тела Народне скупштине, на период од пет година и да изабрани чланови могу бити изабрани највише два пута, као и да члану Савета престаје мандат пре истека времена на које је изабран подношењем оставке, испуњењем услова за пензију или разрешењем.

На Првој седници Првог редовног заседања Народне скупштине у 2023. години, одржаној 20. априла 2023. године, Душко Пејовић изабран је, по други пут, за председника Савета Државне ревизорске институције, на период од пет година, на предлог Одбора за финансије, републички буџет и контролу трошења јавних средстава, након спроведеног поступка за избор председника, потпредседника и чланове Савета Државне ревизорске институције, у складу са чланом 19. Закона.

Дана 10. фебруара 2025. године Душку Пејовићу, председнику Савета Државне ревизорске институције, престала је функција пре истека времена на које је изабран због испуњења услова за пензију, сагласно члану 21. Закона.

Узимајући у обзир наведено, Одбор за финансије, републички буџет и контролу трошења јавних средстава би на данашњој седници требало да утврди Предлог одлуке о престанку функције председника Савета Државне ревизорске институције именованом, пре истека времена на које је изабран, због испуњења услова за пензију и да исту достави Народној скупштини на разматрање и одлучивање.

На основу члана 21. Закона о Државној ревизорској институцији („Службени гласник РС“, бр. 101/05, 54/07, 36/10 и 44/18-др.закон) и члана 203. стaв 1. Пословника Народне скупштине („Службени гласник РС“, број 20/12 - Пречишћен текст), Одбор за финансије, републички буџет и контролу трошења јавних средстава, на седници одржаној 24. марта 2025. године, утврдио је, једногласно (11 за), Предлог одлуке о престанку функције председника Савета Државне ревизорске институције.

ПРЕДЛОГ

На основу члана 21. Закона о Државној ревизорској институцији („Службени гласник РС“, бр. 101/05, 54/07, 36/10 и 44/18-др.закон) и члана 8. став 1. Закона о Народној скупштини („Службени гласник РС“; број 9/10),

Народна скупштина Републике Србије, на \_\_\_\_ седници Првог редовног заседања у 2025. години, одржаној \_\_\_. \_\_\_\_\_\_\_\_\_\_ 2025. године, донела је

**О Д Л У К У**

**о престанку функције председника Савета Државне ревизорске институције**

I

Душку Пејовићу, председнику Савета Државне ревизорске институције, престала је функција дана 10. фебруара 2025. године, због испуњења услова за пензију.

За представника предлагача на седници Народне скупштине одређен је Верољуб Арсић, председник Одбора.

Седница је завршена у 13,00 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић Верољуб Арсић